Nuwe TV-reeks begin op kykNETDie Boekklub. Foto: Facebook via Armand Aucamp Die boekklub, ŉ nuwe televisiereeks met akteurs soos Jana Cilliers, Armand Aucamp en June van Merch, kan Dinsdagaand (12 Januarie) vir die eerste keer op kykNET gesien word. Dié reeks vertel die storie van Tom Niemandt wat ŉ onverwagse oproep ontvang wat hom lei na die Karoo. Terwyl hy sin probeer maak van Merweville, die dorpie in die Karoo, ontmoet hy ’n groep mense wat sy lewe onherroeplik verander. Hoewel hy onder die indruk was dat sy ouma Bettie reeds 20 jaar gelede dood is, leer hy vinnig dis nie waar nie. Hy was destyds nie lus vir die begrafnis nie. Hoofsaaklik omdat sy ouma in Merweville, met net een teerstraat, gewoon het. Hy kon nooit verstaan waarom mense daar wil woon nie – dit is dor en leeg. Sy planne word omver gegooi wanneer hy sy ouma se gastehuis erf en deur haar testament vriendelik verplig word om vir ’n jaar op die dorp te woon. Boonop sit hy opgeskeep met Sofia, sy ouma se jarelange vriendin en nou ook Tom se vennoot in die gastehuis. Dié twee vryf mekaar heeltemal verkeerd op. Dit word alles amper te veel vir Tom en hy wil ontsnap. Maar hy ontmoet haar boekklub en dit verander alles. Dít en Lillie Human. Die reeks is verfilm in Merweville, tussen Laingsburg en Beaufort-Wes, asook in Stellenbosch. Armand het ŉ inskrywing op Facebook gemaak en sy opgewondenheid oor dié program gedeel: “Vanaand begin Die boekklub! Dit is ŉ projek waaroor ek ongelooflik trots is, waarop ek so baie geleer het, so lekker gespeel het en waar ek ’n nuwe familie ontmoet het.” Die gewilde akteur het ook onlangs sy amptelike webwerf op sosiale media gedeel. Die boekklub is te sien op Dinsdae om 20:30 op kykNET kanaal 144. Besoek kykNET se webwerf.